Dubrovnik, 22. srpnja 2013.

**NN: Dubrovački muzeji otvorili gostujuću izložbu „Poljske tradicijske dječje igračke“**

**NA: Povratak u djetinjstvo**

U petak, 19. srpnja u žitnici Rupe otvorena je gostujuća izložba „Poljske tradicijske dječje igračke“ koja je realizirana u suradnji s Muzeum Zabawek i Zabawy (Kielce, Poljska) i Etnografskim muzejom Zagreb.

Autorica izložbe je Aneta Bąk, kustosica Lana Milošević Đerek, a koordinatorica Iris Biškupić Bašić koja je ujedno i otvorila izložbu.

Ravnateljica Dubrovačkih muzeja, Pavica Vilać je izrazila iznimno zadovoljstvo što će Dubrovčani i njihovi gosti tijekom ljetnih mjeseci u Rupama vidjeti nešto više od 100 prekrasnih primjeraka tradicijskih igračaka izabranih između 10 000 eksponata koje čuva Muzej igračaka i igre iz Kielca.

- *Drago mi je što prva izložba koju ugošćujemo nakon ulaska Republike Hrvatske u Europsku uniju dolazi iz prijateljske Poljske, zemlje koja je sudbinski i kulturom vrlo bliska Hrvatskoj, a s kojom je Dubrovnik kroz povijest imao česte kulturne i političke dodire. Da su se hrvatska i poljska kultura uzajamno prožimale svjedoče nam i ovdje prezentirane igračke koje imaju nedvojbenu sličnost s tradicionalnim drvenim igračkama s područja Hrvatskog zagorja koje su 2009. uvrštene na UNESCO-vu listu nematerijalne baštine čovječanstva. –* istaknula je gđa Vilać.

Za vrijeme trajanje izložbe, do 8.rujna, u žitnici Rupe organizirana je i prigodna prodaja tradicijskih drvenih igračaka iz Zagorja.

Koordinatorica izložbe, Iris Biškupić Bašić iz Etnografskog muzeja Zagreb se zahvalila Dubrovačkim muzejima što ugostili ovu zanimljivu izložbu i izrazila nadu da će u budućnosti i dubrovački Etnografski muzej biti obogaćen zbirkom igračaka s ovog područja, naravno uz pomoć svojih sugrađana.

– *Ovu izložbu koristimo kao svojevrsni poticaj i poziv svim onim našim sugrađanima koji su iz djetinjstva sačuvali svoje najdraže igračke i danas ne znaju gdje i što bi s njima da ih daruju našem muzeju i time doprinesu njihovom očuvanju i obogaćenju muzejske zbirke igračaka, a posredno i boljoj, bogatijoj i cjelovitijoj prezentaciji kulture življenja na ovom području* – naglasila je ravnateljica Dubrovačkih muzeja.

*Muzeum Zabawek i Zabawy* iz Kielca ima u svojem fundusu najveću kolekciju etnografskih igračaka iz svih regija Poljske od kojih je svaka njegovala posebnu tradiciju, običaje i strategiju pri izradi igračaka. Tradicijske dječje igračke su s vremenom postale i inspiracija za sve ostale proizvođače igračaka.

Izložba obuhvaća dva aspekta izradepoljskih igračaka: prvi su narodne igračke izabraneiz sredinâ u kojima cvate njihova izrada, a drugi suigračke izrađene u zadrugama koje su se od 40-tih do 90-tih godina 20. stoljeća bavile njihovomproizvodnjom i bile su izvor igračaka na poljskometržištu.

U Poljskoj postoji nekoliko desetaka mjesta u kojima se izrađuju igračke. Ipak, tradicionalnim se središtima smatraju ona koja njeguju svoju tradiciju više od 50 godina. U Poljskoj su to: regija Kielce, Żywiec, Rzeszów i Myślenice. Igračke koje potječu iz tih središta razlikuju se međusobno po veličini, obliku i materijalu od kojega su izrađene. U Poljskoj se drvene igračke najdulje izrađuju u regiji Żywiec.

Osnivanje zadruga za izradu igračaka u Poljskoj događalo se u teškim poslijeratnim vremenima obilježenim razdobljem krize, sivila i tuge. Igračke su u ono vrijeme bile ekskluzivan proizvod koji je i djeci i odraslima otvarao optimističan pogled u budućnost.